Το εύρος κατανομής του μεγέθους των ερυθρών αιμοσφαιρίων με συντελεστή μεταβλητότητας ως δείκτης ενεργότητας και βαρύτητας στα ιδιοπαθή φλεγμονώδη νοσήματα του εντέρου
Authors: Κατσαρός Μάριος 
Published: September 2021

ΣΚΟΠΟΣ: Η φυσική ιστορία των ΙΦΝΕ περιλαμβάνει περιόδους υφέσεων και εξάρσεων κατά τις οποίες παρατηρείται σημαντική ελάττωση στην ποιότητα ζωής των ασθενών και αυξημένος κίνδυνος νοσηλείας, επιπλοκών και χειρουργικών επεμβάσεων. Η επιτήρηση των ασθενών αποσκοπεί στην έγκαιρη αναγνώριση και πρόληψη της υποτροπής τροποποιώντας ή/και κλιμακώνοντας πρώιμα την φαρμακευτική αγωγή. Η παρακολούθηση των ασθενών βασίζεται στη χρήση κλινικών, εργαστηριακών, ενδοσκοπικών, ιστολογικών και απεικονιστικών παραμέτρων οι οποίες, παρουσιάζουν επιμέρους μειονεκτήματα κατά την εφαρμογή τους, όπως όπως χαμηλή ευαισθησία, υψηλό κόστος, περιορισμένη προσβασιμότητα και επεμβατικότητα.. Το RDW-CV αποτελεί ένα εύχρηστο οικονομικό δείκτη ο οποίος υπολογίζεται αυτόματα από τους αιματολογικούς αναλυτές και έχει διαπιστωθεί ότι μπορεί να εκφράσει με επιτυχία την ενεργότητα και τη βαρύτητα σε πλήθος παθολογικών καταστάσεων. Περιορισμένα είναι τα δεδομένα στη διεθνή βιβλιογραφία αναφορικά με τη χρήση του ως δείκτη φλεγμονής στα ΙΦΝΕ. Πρωτεύων σκοπός της παρούσας μελέτης είναι η διερεύνηση της ακρίβειας του RDW-CV στη διάγνωση της ενδοσκοπικής και ιστολογικής ενεργότητας και βαρύτητας σε ασθενείς με ΙΦΝΕ. Ακολούθως διερευνήθηκε η επίδραση της αναιμίας στη διαγνωστική του ακρίβεια, συγκρίθηκε η διαγνωστική του ακρίβεια με της CRP και της ΤΚΕ και αξιολογήθηκε η συσχέτιση του με κλινικούς, εργαστηριακούς, ενδοσκοπικούς και ιστολογικούς δείκτες ενεργότητας στα ΙΦΝΕ. ΥΛΙΚΟ ΚΑΙ ΜΕΘΟΔΟΙ: Πρόκειτα για μια μελέτη χρονικής στιγμής στην οποία συμπεριλήφθηκαν 131 ασθενείς με τεκμηριωμένη διάγνωση ΙΦΝΕ, εκ των οποίων 75 ασθενείς με NC με μέση ηλικία 38,49 ± 14,5 έτη και διάμεση διάρκεια νόσου 4,91 (0-34,91) έτη και 56 ασθενείς με ΕΚ με μέση ηλικία 41,96 ±15,85 έτη και διάμεση διάρκεια νόσου 6,75 (0,08-34,83) έτη. Στους ασθενείς υπολογίστηκαν οι ακόλουθες παράμετροι: CDAI, partial Mayo score, γενική αίματος, CRP, TKE, φεριτίνη, σίδηρος, φυλλικό οξύ, Β12, SES-CD, endoscopic Mayo score, Rutgeerts score, GHAS και Nancy index. ΑΠΟΤΕΛΕΣΜΑΤΑ: Διαπιστώθηκε αξιοσημείωτη διαγνωστική ακρίβεια του RDW-CV στην ενδοσκοπική ενεργότητα στο σύνολο των ασθενών, με σχετική υπεροχή στους ασθενείς με ΝC. Παρατηρήθηκε σημαντική διαγνωστική ακρίβεια στην ενδοσκοπική μετεγχειρητική υποτροπή σε ασθενείς με ΝC, και υπεροχή της ακρίβειας του στη διάγνωση της ενδοσκοπικής ενεργότητα στους ασθενείς με ΝC με αναιμία. Η ακρίβεια του στη διάγνωση της ενδοσκοπικής βαρύτητας ήταν ικανοποιητική και στις δύο ομάδες ασθενών, ενώ η διαγνωστική ακρίβεια του RDW-CV ήταν συγκρίσιμη με της CRP και της TKE σε όλες τις περιπτώσεις. Διαπιστώθηκε ικανοποιητική διαγνωστική ακρίβεια του RDW-CV στην ιστολογική ενεργότητα στο σύνολο των ασθενών, με σχετική υπεροχή της ικανότητας του στους ασθενείς με NC. H ακρίβεια του στη διάγνωση της ιστολογικής ενεργότητα υπερείχε στους ασθενείς με ΝC με αναιμία, ενώ σημαντικότατη ήταν η διαγνωστική ακρίβεια του στη βαρεία νόσο και στις δύο ομάδες ασθενών. Η διαγνωστική του ακρίβεια του RDW-CV ήταν συγκρίσιμη με της CRP της TKE σε όλες τις υποαναλύσεις. Τέλος παρατηρήθηκε σημαντική συσχέτιση του με κλινικούς, εργαστηριακούς ενδοσκοπικούς και ιστολογικούς και δείκτες ενεργότητας. ΣΥΜΠΕΡΑΣΜΑ: Tο RDW-CV αποτελεί ένα εύχρηστο, οικονομικό δείκτη με αξιοσημείωτη ακρίβεια στη διάγνωση της ενδοσκοπικής και ιστολογικής ενεργότητας και βαρύτητας στα ΙΦΝΕ, συγκρίσιμη με ευρέως χρησιμοποιούμενους βιοδείκτες. Επιπρόσθετα το RDW-CV σχετίζεται σημαντικά με εργαστηριακούς, κλινικούς, ενδοσκοπικούς και ιστολογικούς δείκτες, ικανούς να εκφράσουν την ενεργότητα, τόσο στη NC όσο και στην ΕΚ.